Karansén 7
Anna ɲɔnbɛnlu yé kɛla di ?
Kristakɔka fɔlɔlu la ɲɔnbɛnlu rɔ, élu tun yé bɛti bɔla, ka sali, ani ka baro ka bɛn Kitabu la kôlu ma (Kôrɛnte kalu I 14:26). An fanan yé wô lé kɛla anna ɲɔnbɛnlu rɔ.
An ɲé munafan sɔrɔnna anna karanlu rɔ, kamasɔrɔn élu bɛɛ yé tala Kitabu lé rɔ. Lɔkun laban bɛɛ la, kafuɲɔhɔya mɔɔlu bɛɛ yé ɲɔnbɛnna ka élu tɔlɔmalɔ kɛnɛma kuman la, kôsa élu yé a lɔn, Kitabu yé mɛn fɔla ka bɛn anna dunuɲan la kô ma. Wô yé kɛla lɛrɛ tara lé kɔrɔ. Ɲɔnbɛn wôlu rɔ, bɛɛ kakan ka suralu karan a yɛrɛ kani la Kitabu kɔnɔ. Kitabu makaranɲa kuman kɔ, élu di “ Lakandali Dandan ” makaranɲa kɛ lɛrɛ 1 kɔrɔ. Ɲɔnbɛn wô yé baro lé di, bɛɛ disé Lakandali Dandan la maɲinikalilu djabila mɛn rɔ. Baro wô yé an madɛmɛnna an ɲé sé Kitabu la sariyalu latamala anna dunuɲan latɛ rɔ. Anna kafuɲɔhɔya 110 000 ni kɔ bɛɛ kɔnɔ, an ɲé kô kélén lé makaranɲala Lakandali Dandan sɛbɛ kɔnɔ. Kafuɲɔhɔya wôlu yé dunuɲan fan bɛɛ rɔ.
An ɲé karanmɔɔya makaranɲala. Lɔkun bɛɛ kɔrɔ, an ɲé ɲɔnbɛnna fanan wura dô la, kô 3 kan ma. A fɔlɔ yé kafuɲɔhɔya la Kitabu makaranɲa ɲɔnbɛn lé di. Baro wôlu rɔ, maɲinikalilu di kɛ, ka ban ka élu djabililu yira. Wô yé an madɛmɛnna Kitabu la lalililu ni ala walidjiya kumanlu ɲayé rɔ. An ɲé ɲɔnbɛn wô kɛla lɛrɛ tara lé kɔrɔ. A filana yé Kumanɲan makaranɲa ɲɔnbɛn lé di. Wô damina rɔ, kafuɲɔhɔya mɔɔlu di élu miriya yira ka bɛn Kitabu fan dô ma. Wô di a tɛrɛ kô élu tun bara Kitabu fan wô karan djani ɲɔnbɛn yé sé. Karandén mɛnlu tɔɔ sɛbɛni karan wô rɔ, wôlu di to tɛmila kélén kélén ka élula karan kɛ bɛɛ ɲanan. Kumanɲan makaranɲa faranfasila di élu lakɔrɔsi ka ban ka élu lali kôsa élu yé kɛ karanmɔɔ ɲumanlu di (Timoté I 4:13). Wô bɛɛ yé kɛla lɛrɛ tara lé kɔrɔ. A sabana yé kawandili makaranɲa ɲɔnbɛn lé di. Kuman, baro ani tɔmaséré mɛnlu yé kɛla karan wô rɔ, wôlu lé yé an madɛmɛnna sa an ɲé sé kɛla kawandilila ɲumanlu di. Ɲɔnbɛn wô fanan yé kɛla lɛrɛ tara lé kɔrɔ.
Kitabu sabu rɔ, karan ɲanama baa lé yé kɛla anna ɲɔnbɛnlu rɔ. Ni i nara yén, i tɛna nimisala. — Isaiya 54:13, TMN.
Mun yé kɛla Yahuwa la Sérélu la ɲɔnbɛnlu rɔ ?
I yé afɛ ka na anna ɲɔnbɛn djuma rɔ ?
min_Latn bam_Latn bam_Latn bam_Latn bam_Latn bam_Latn bam_Latn bam_Latn